Document ID: 32004R0054

Komisijas Regula (EK) Nr. 54/2004
(2004. gada 12. janvāris),
ar ko groza Padomes Regulu (EK) Nr. 747/2001 attiecībā uz Kopienas tarifa kvotām un salīdzināmiem daudzumiem atsevišķiem Izraēlas izcelsmes lauksaimniecības produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 9. aprīļa Regulu (EK) Nr. 747/2001, kas nosaka Kopienas tarifa kvotu un salīdzināmo daudzumu administrēšanu attiecībā uz produktiem, par kuriem atbilstīgi nolīgumiem ar atsevišķām Vidusjūras reģiona valstīm var pretendēt uz atvieglojumiem, un atceļ Regulu (EK) Nr. 1981/94 un (EK) Nr. 934/95 [1], jo īpaši tās 5. panta 1. punkta b) apakšpunktu,
tā kā:
(1) Eiropas Kopiena un Izraēlas Valsts 2003. gada 22. decembrī noslēdza Nolīgumu vēstuļu apmaiņas veidā par abpusējiem liberalizācijas pasākumiem un Eiropas Kopienas un Izraēlas Asociācijas līguma 1. un 2. protokola aizstāšanu. Šo jauno nolīgumu piemēro no 2004. gada 1. janvāra.
(2) Jaunais 1. protokols par noteikumiem, kas piemērojami Izraēlas izcelsmes lauksaimniecības produktu ievešanai, turpmāk tekstā - "jaunais 1. protokols", paredz jaunas tarifa koncesijas un izmaiņas esošajās Regulā (EK) Nr. 747/2001 noteiktajās koncesijās, uz kurām attiecas Kopienas tarifa kvotas un salīdzināmie daudzumi.
(3) Lai īstenotu tarifa koncesijas, kas paredzētas jaunajā 1. protokolā, ir jāgroza Regula (EK) Nr. 747/2001.
(4) Lai aprēķinātu tarifa kvotas pirmajam piemērošanas gadam, ir jānosaka, ka, ja kvotas periods sākas pirms jaunā nolīguma spēkā stāšanās dienas, tarifa kvotu apjomi ir jāsamazina proporcionāli tai perioda daļai, kas ir pagājusi pirms šīs dienas.
(5) Lai sekmētu dažu spēkā esošo Regulā (EK) Nr. 747/2001 paredzēto tarifa kvotu administrēšanu, daudzumi, ko ieved atbilstīgi šīm kvotām, ir jāņem vērā, lai ieskaitītu tarifa kvotās, kas atklātas saskaņā ar Regulu (EK) Nr. 747/2001, kurā grozījumi izdarīti ar šo regulu.
(6) Saskaņā ar jauno 1. protokolu tarifa kvotu un salīdzināmo daudzumu apjomi no 2004. gada 1. janvāra līdz 2007. gada 1. janvārim ir jāpalielina, veicot četrus vienādus palielinājumus, katru 3 % apmērā no minētajiem apjomiem.
(7) Tā kā šajā regulā paredzētie noteikumi ir jāpiemēro no jaunā nolīguma piemērošanas dienas, šai regulai ir jāstājas spēkā iespējami drīz.
(8) Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 747/2001 VII pielikumu aizstāj ar šīs regulas pielikumu.
2. pants
Kvotu periodiem, kas 2004. gada 1. janvārī joprojām ir atklāti, daudzumus, kas saskaņā ar Regulu (EK) Nr. 747/2001 ir laisti brīvā apgrozībā Kopienā atbilstīgi tarifa kvotām ar kārtas numuriem 09.1311, 09.1313, 09.1329, 09.1339 un 09.1341, ņem vērā, lai ieskaitītu tarifa kvotās, kuras noteiktas VII pielikumā Regulā (EK) Nr. 747/2001, kas grozīta ar šo regulu.
3. pants
Šī regula stājas spēkā publicēšanas dienā Eiropas Savienības Oficiālajā Vēstnesī.
To piemēro no 2004. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 12. janvārī

Labels: 3
18
6